Komisijos reglamentas (EB) Nr. 593/2000
2000 m. kovo 13 d.
laikinai sustabdantis Tarybos reglamento (EB) Nr. 2006/97, nustatančio tam tikras Maroko kilmės alyvuogių aliejaus importui skirtų specialių priemonių taikymo taisykles, taikymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. spalio 9 d. Tarybos reglamentą (EB) Nr. 2006/97, nustatantį tam tikras Maroko kilmės alyvuogių aliejaus importui skirtų specialių priemonių taikymo taisykles [1],
kadangi:
(1) Europos ekonominės bendrijos ir Maroko Karalystės bendradarbiavimo sutarties [2] 17 ir 18 straipsniai bei B priedas numato alyvuogių aliejaus, įtraukto į KN 1509 ir 1510 kodus, pagaminto išskirtinai Maroke ir iš tos šalies vežamo tiesiai į Bendriją, importui skirtas specialias priemones. Susitarimu su Maroko Karalyste pasikeičiant raštais tų priemonių galiojimas buvo pratęstas po 1994 m. sausio 1 d. Bendradarbiavimo susitarimo galiojimo laikotarpiui.
(2) Reglamentas (EB) Nr. 2006/97 nustato tam tikras priemonių taikymo taisykles, kad jas būtų galima priderinti prie Sutarties dėl žemės ūkio, sudarytos daugiašalių derybų dėl prekybos Urugvajaus raunde.
(3) Reglamento (EB) Nr. 2006/97 5 straipsnis nustato, kad, sudarius naują susitarimą, Komisija būtinas pritaikomąsias pataisas priima 1966 m. rugsėjo 22 d. Reglamento Nr. 136/66/EEB dėl bendro aliejų ir riebalų rinkos organizavimo [3] su paskutiniais pakeitimais, padarytais Reglamentu (EB) Nr. 2702/1999 [4], 38 straipsnyje nustatyta tvarka. 2000 m. kovo 1 d. įsigaliojus Europos ir Viduržemio jūros šalių susitarimui, įsteigiančiam Europos Bendrijų bei jų valstybių narių ir Maroko Karalystės asociaciją [5], speciali importo tvarka nebus taikoma. Todėl laukiant oficialaus Reglamento (EB) Nr. 2006/97 panaikinimo Tarybos aktu, būtina jį priderinti prie naujos padėties, sustabdant jo taikymą nuo naujo susitarimo įsigaliojimo.
(4) Šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Tarybos reglamento (EB) Nr. 2006/97 taikymas sustabdomas.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 2000 m. kovo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. kovo 13 d.